Мы махуэхэм
Мэлыжьыхьым и 25,
щэбэт
Астрономием и дунейпсо махуэщ
Техьэгъуэм пэщIэтыным и дунейпсо махуэщ
ДНК-м и дунейпсо махуэщ
Псэущхьэхэм еIэзэ дохутырым и дунейпсо махуэщ
Италиер фашизмэм къыщыIэщIагъэкIыжа махуэщ. 1945 гъэм фашист диктатор Муссолини Бенитэ къэралым ирахуауэ щытащ.
Адыгэ ныпым и махуэщ
Португалием щагъэлъапIэ хуитыныгъэм и махуэр
Австралиемрэ Новэ Зеландиемрэ я лъэпкъ гуфIэгъуэщ — Хэкум и хъумакIуэм и махуэщ
Германием жыг щыхасэм и махуэщ
Мысырым щагъэлъапIэ Синай хытIыгуныкъуэр хуит къыщащIыжа (1973 гъэм) махуэр
Къэзахъстаным и футболым и махуэщ. 2002 гъэм мэлыжьыхьым и 25-м ар УЕФА-м хыхьащ.
Пингвинхэм я дунейпсо махуэщ
Пхъум и махуэщ
1895 гъэм «Пащтыхь Александр Ещанэм и музей» къызэгъэпэщыным теухуа унафэр къыдэкIащ. Иджыпсту ар Къэрал Урыс музейрщ.
1901 гъэм США-м и Нью-Йорк штатым дунейм щыяпэу къагъэсэбэпу щыщIадзащ автомобилхэм тралъхьэ номерхэр.
1920 гъэм Налшык япэ медицинэ IуэхущIапIэ къыщызэIуахащ.
1931 гъэм Порше Фердинанд Porsche автомобиль компаниер къызэригъэпэщащ.
1934 гъэм СССР-м и ЦIыхубэ комиссархэм я советым унафэ къищтащ къэралым ЩIэныгъэхэмкIэ и академиер Ленинград кърагъэIэпхъукIыу Москва къахьыным теухуауэ.
1942 гъэм Москва къыщызэрагъэпэщащ «Гознак»-м ахъшэ къыщыщIагъэкI и IуэхущIапIэр.
1945 гъэм СССР-мрэ США-мрэ я дзэхэр Германием щыIэ Эльбэ псы Iуфэм деж щызэхуэзащ.
1945 гъэм Сан-Францискэ (США) къыщызэIуахащ Лъэпкъ Зэкъуэтхэм я Зэгухьэныгъэм и Уставыр зэхэлъхьэным теухуа дунейпсо конференцыр, къэрал 50-м я лIыкIуэхэр зыхэтар.
2007 гъэм щIалъхьащ Урысейм и япэ Президенту щыта Ельцин Борис.
Совет Союзым и Маршал, Совет Союзым щэнейрэ и ЛIыхъужь Будённый Семён къызэралъхурэ илъэси 137-рэ ирокъу.
Совет композитор-уэрэдус, СССР-м и цIыхубэ артист Соловьёв-Седой Василий къызэралъхурэ илъэси 113-рэ ирокъу.
АР-м и цIыхубэ тхакIуэ, УФ-м щэнхабзэмкIэ щIыхь зиIэ и лэжьакIуэ Лъостэн Исуф къызэралъхурэ илъэси 107-рэ ирокъу.
Совет актёр, СССР-м и цIыхубэ артист, СССР-м и Къэрал саугъэтыр зыхуагъэфэща Яковлев Юрий къызэралъхурэ илъэс 92-рэ ирокъу.
Совет актёр, УФ-м и цIыхубэ артист Кононов Михаил къызэралъхурэ илъэс 80 ирокъу.
США-м щыщ актёр, режиссёр цIэрыIуэ, саугъэт куэдым я лауреат Пачинэ Аль и ныбжьыр илъэс 80 ирокъу.
Пшынауэ Iэзэ, КъБР-м ицIыхубэ зиIэ и артист Къуэдз Iэбубэчыр и ныбжьыр илъэс 76-рэ ирокъу.
Къэрал къулыкъущIэ, политик, ЛДПР партым и къызэгъэпэщакIуэ икIи и унафэщI Жириновский Владимир и ныбжьыр илъэс 74-рэ ирокъу.
Совет хоккеист, СССР-м спортымкIэ щIыхь зиIэ и мастер, къэралым и командэ къыхэхам хэту Олимп Джэгухэм щэнейрэ щытекIуа Третьяк Владислав и ныбжьыр илъэс 68-рэ ирокъу.
КъШР-м щIыхь зиIэ и артисткэ, КъБР-м и цIыхубэ артисткэ Щэрмэт Людмилэ къыщалъхуа махуэщ.
Биологие щIэныгъэхэм я доктор, профессор, къэрал лэжьакIуэ Щхьэгъэпсо Сэфарбий и ныбжьыр илъэс 66-рэ ирокъу.
Дунейм и щытыкIэнур
«pogoda.yandex.ru» сайтым зэритымкIэ, Налшык уфауэ щыщытынущ. Хуабэр махуэм градус 13 — 14, жэщым градуси 6 — 7 щыхъунущ.
Мэлыжьыхьым и 26,
тхьэмахуэ
ЦIыху акъылым къилэжьа мылъкум и дунейпсо махуэщ
Къуэш зэрыщIа къалэхэм я дунейпсо махуэщ
Радиацэ къэхъукъащIэхэм я зэранкIэ дунейм ехыжахэм я фэеплъ махуэщ. 1986 гъэм къэуащ Чернобыль дэт атом электростанцыр. И лъэщагъкIэ ар хуэдэ 500-кIэ нэхъ гуащIэт 1945 гъэм США-м Хиросимэ щридзыха бомбэм нэхърэ. Радиацэм СССР-м и щIыналъэм щыщу километр зэбгъузэнатIэ мини 155-рэ иуцIэпIат, абы щыпсэу цIыху мелуаниблым я гъащIэмрэ узыншагъэмрэ и зэран екIынкIэ шынагъуэу.
Армением и гъунапкъэхъумэм и махуэщ
Тэтэр Республикэм и лъэпкъ гуфIэгъуэщ — я анэдэлъхубзэм и махуэщ
Марий Эл Республикэм щагъэлъапIэ лъэпкъ лIыхъужьым и махуэр
1658 гъэм Урысейм и пащтыхь Романов Алексей и унафэкIэ Москва и Кремлым и чэщанэ нэхъыщхьэм и цIэр Спасскэ жиIэу зэрахъуэкIащ.
1828 гъэм Урысей империем Уэсмэн къэралыгъуэм зауэ ирищIылIащ.
1952 гъэм Мэлбахъуэ Тимборэ Къэбэрдей АССР-м и Совет Нэхъыщхьэм и Президиумым и УнафэщIу хахащ.
1954 гъэм СССР-м и Совет Нэхъыщхьэр арэзы техъуащ и Президиумым къищта унафэм, Кърым областыр РСФСР-м хэгъэкIауэ Украин ССР-м хэгъэхьэным теухуам, икIи Совет Союзым и Конституцэм зыхуэфащэ зэхъуэкIыныгъэхэр хилъхьащ.
1991 гъэм РСФСР-м и Совет Нэхъыщхьэм и УнафэщI Ельцин Борис Iэ щIидзащ «Лей зытехьа лъэпкъхэр гъэзэхуэжыным и IуэхукIэ» Законым.
Совет эстрадэм и артист цIэрыIуэ, СССР-м и цIыхубэ артист Акопян Арутюн къызэралъхурэ илъэси 102-рэ ирокъу.
Музыковед, литературовед, критик цIэрыIуэу щыта, УФ-м и цIыхубэ артист Бэлзэ Святослав къызэралъхурэ илъэс 78-рэ ирокъу.
АР-м и политикэ лэжьакIуэ, театровед, журналист, УФ-м щэнхабзэмкIэ щIыхь зиIэ и лэжьакIуэ Щхьэлахъуэ Светланэ къыщалъхуа махуэщ.
Урысей тележурналист Киселёв Дмитрий и ныбжьыр илъэс 66-рэ ирокъу.
Дунейм и щытыкIэнур
«pogoda.yandex.ru» сайтым зэритымкIэ, Налшык уфауэ щыщыты-нущ, пIалъэ-пIалъэкIэрэ уэшх къыщешхынущ. Хуабэр махуэм градус 13 — 14, жэщым градуси 8 — 10 щыхъунущ.
Мэлыжьыхьым и 27,
блыщхьэ
Урысей парламентаризмэм и махуэщ. 1906 гъэм лэжьэн щIидзащ Урысейм и Къэрал Думэм — парламентаризмэм и лъабжьэхэр къэралым щызыгъэтIылъам. Махуэр гъэлъэпIэным теухуа унафэ къащтауэ щытащ 2012 гъэм.
Саха (Якутие) Республикэм и махуэщ. Абы щагъэлъапIэ ар къыщызэрагъэпэща (1922 гъэм), и конституцэщIэр къыщащта (1992 гъэм) махуэхэр.
Урысейм и МВД-м и къэрал кIуэцI дзэхэм я часть хэхахэм я махуэщ
Финляндием щагъэлъапIэ ветеранхэм я махуэр
Словением и ЩхьэхуитщIыжакIуэ фронтым и махуэщ
1702 гъэм Пётр Езанэм къыдигъэкIащ, яIыгъ диным щхьэкIэ емыныкъуэкъуу, нэгъуэщI къэралхэм я цIыхухэр Урысейм къэкIуэну хуит зыщI унафэр. Европэм къикIыурэ къэралым къакIуэу хуежьащ кхъухь, Iэщэ щIыным хуэIэкIуэлъакIуэ IэщIагъэлIхэр, ухуакIуэ Iэзэхэр, дзэ инженер- хэр.
1908 гъэм мылым лъэрыжэкIэ къыщыфэныр Олимп Джэгухэм я программэм хагъэхьащ.
1908 гъэм Инджылызым и къалащхьэ Лондон къыщызэIуахащ IV Гъэмахуэ Олимп Джэгухэр. Ахэр щызэхуащIыжар жэпуэгъуэм и 31-рщ.
1961 гъэм СССР-м къыщызэрагъэпэщащ Мамырыгъэм хуэлажьэ фонд.
1974 гъэм Байкал-Амур гъущI гъуэгур (БАМ-р) ухуэн щIадзащ.
Совет актёр, режиссёр, РСФСР-м щIыхь зиIэ и артист Моргунов Евгений къызэралъхурэ илъэс 93-рэ ирокъу.
Сабий дохутыр, хирург цIэрыIуэ, медицинэ щIэныгъэхэм я доктор, жылагъуэ лэжьакIуэ Рошаль Леонид и ныбжьыр илъэс 87-рэ ирокъу.
УФ-ми КъБР-ми щIыхь зиIэ я артист, КъБР-м и Къэрал саугъэтым и лауреат Шыбзыхъуэ Басир и ныбжьыр илъэс 68-рэ ирокъу.
Шэрджэс политик, хьэрычэтыщIэ, псапащIэ Къэзанокъуэ Руслан и ныбжьыр илъэс 62-рэ ирокъу.
Театрымрэ киномрэ я актёр, УФ-м и цIыхубэ артист Лазарев Александр и ныбжьыр илъэс 53-рэ ирокъу.
Урысей уэрэджыIакIуэ цIэрыIуэ, композитор, УФ-м щIыхь зиIэ и артист Михайлов Стас и ныбжьыр илъэс 51-рэ ирокъу.
Урысей теннисисткэ, УФ-м спортымкIэ щIыхь зиIэ и мастер, 2008 гъэм Пекин щекIуэкIа Олимп Джэгухэм дыжьын медаль къыщызыхьа Сафинэ Динарэ и ныбжьыр илъэс 34-рэ ирокъу.
Дунейм и щытыкIэнур
«pogoda.yandex.ru» сайтым зэритымкIэ, Налшык уфауэ щыщытынущ. Хуабэр махуэм градус 15 — 16, жэщым градуси 8 — 9 щыхъунущ.
Зыгъэхьэзырар ЖЬЭКIЭМЫХЪУ Маринэщ.
